**UTEMELJITEV NAGRAD 7. FOTOGRAFSKEGA NATEČAJA Z NASLOVOM »Farna cerkev sc. Martina in druge cerkve v šmarski fari«**

Strokovna komisija za podelitev nagrad 7. fotografskega natečaja z naslovom »Farna cerkev sv. Martina in druge cerkve v šmarski fari«, s katerim letos obeležujemo jubilejno obletnico 120- letnice posvetitve cerkve sv. Martina v Šmartnem pri Litiji, je natančno pregledala fotografsko gradivo, ki ga je prejela 28. oktobra 2021 po elektronski pošti in se sestala v živo, 4. novembra 2021. Člani komisije **Jani Vozel**, grafični oblikovalec, zaposlen v podjetju Logo vizualne komunikacije, Litija, **Peter Prosenc**, profesionalni fotograf in vodja fotografskega studia Foto mavrica ter **Ana Kocjančič**, magistra umetnostne zgodovine, likovna kritičarka in vodja Galerije Anart smo med vsemi 28. prispelimi fotografijami prijavljenimi na natečaj, upoštevajoč razpisne pogoje natečaja, izbrali letošnje nagrajence. Poudarim naj, da so bile pred nami le fotografije poimenovane z anonimnimi oznakami avtor 1 do avtor 10. Za imena smo zvedeli po končnem izboru. Pohvalimo naj, da je bilo med prispelimi fotografijami tudi veliko del mladih avtorjev, kar nas je še posebej razveselilo. Pogrešali pa smo širšo predstavitev cerkvene arhitekture, predvsem pa pomembnih detajlov iz njene dediščine v miljeju občine Šmartno pri Litiji.

Komisija se je soglasno odločila, da:

**Tretjo nagrado** v vrednosti 60 evrov prejme: fotografija z naslovom **»Kamniti križ«** avtorja **Rajka Grimšiča**:

*Utemeljitev:* Med prispelimi fotografijami je bila edino fotografija **»Kamniti križ«** narejena v črno beli tehniki in že zato izvirna in zanimiva, kar je bil tudi eden izmed pogojev natečaja. Avtor je domiselno izbral del stavbne dediščine cerkve sv. Martina v Šmartnem pri Litiji, ki je zanimiv in predvsem razpoznaven stavbni element njene celote in šmarske stavbne dediščine. V sončnih žarkih osvetljen križ, na katerem se odvija boj med svetlobo in senco, je bil fotografiran tehnično dovršeno in skladno z razpisano temo. Izbran je bil tudi odličen fokus med dvema opečnima stenama cerkve, kjer spet bistveno vlogo odigra pravilno senčenje. Osvetljena leva stena deluje lahkotnejše kot njena temnejša nasprotnica. A vendar je kompozicija uravnotežena prav s fokusom v križu.

**Drugo nagrado** v vrednosti 140 evrov prejme: fotografija z naslovom **»Križ na strehi«** **mlade avtorice Alje Škulj**:

*Utemeljitev*: Člani komisije smo z zanimanjem pregledali vse tri poslane fotografije tedaj še anonimnega mladega avtorja pod št. 1 in soglasno ugotovili, da gre za pomemben potencial med prispelim gradivom ter vsaj dva zelo kvalitetna fotografska posnetka. Fotografija **»Križ na strehi«** je bila izbrana za prejemnika druge nagrade zaradi izvirnosti zračnega posnetka nad starim trškim jedrom občine Šmartno pri Litiji skupaj s strešno konstrukcijo latinskega križa osrednje cerkve sv. Martina in pogledom na križišče ulic okrog nje. Pri tem je avtorici uspelo izostriti in ujeti zelo pomemben trenutek, v kateri igre svetlobe in senc po ulicah rojstnega kraja Slavka Gruma spominjajo na opis ulic njegovega Dogodka v mestu Gogi. Ob tem gre za pomemben posnetek, saj v dokumentaciji občine do sedaj še ni tovrstnega zračnega posnetka, v katerem bi bilo skladno in kompozicijsko pravilno ujeto bistvo trškega jedra s cerkvijo. Zato je fotografija še kako ustrezna za promocijske namene občine Šmartno pri Litiji.

Kvaliteta fotografije nas je presenetila še bolj, saj gre za stvaritev mlade avtorice Alje Škulj z očitnim talentom za fotografijo in izbiro detajlov in pravilnega trenutka. Zato smo se odločili, da ji podelimo drugo nagrado in jo s tem nagradimo tudi kot najboljšo med prispelimi deli mladih avtorjev.

**Prvo nagrado** v vrednosti 200 evrov prejme: fotografija z naslovom **»Dvojčka«** **avtorja Mirana Škulja**:

*Utemeljitev*: Avtorju Miranu Škulju je uspelo izvirno in pravilno kompozicijsko ujeti izrez pročelja cerkve sv. Martina. Ob tem je hkrati povedno ujel v objektiv mozaik z motivom Sv. Martina, ki deli plašč v timpanonu nad glavnim vhodom, veliko rozeto in zgornji del fasade z dvema stolpoma. Fotografija je ostra in berljiva. Hkrati je med vsemi najbolj popolno ustrezala razpisnim pogojem in ciljem natečaja:

* posnet je pomemben detajl cerkvenega pročelja, ki bo uporaben tako v promocijske namene občine kot tudi topografske namene cerkvene zgodovine in njene likovne in arhitekturne dediščine;
* avtor je zavzel ustvarjalno, pa tudi kritično stališče, saj se je odločil za izrez zgornjega, likovno bolj zanimivega dela cerkvenega pročelja in za pravilen izrez, ki gledalcu natančno opiše značilnosti šmarske cerkvene znamenitosti;
* fotografija je tehnično dovršena in premore dovolj ostrine, da so na njej jasni vsi detajli cerkvenega pročelja, vključno z mozaičnim delom;
* je izpovedna, saj ji pri tem pomaga mozaik sv. Martina s svojo ikonografijo;
* izvirna, saj z ostrino prikaže detajl glavnega pročelja cerkve v perspektivi od spodaj navzgor v ustrezno izbranem izseku;
* upošteva estetska merila fotografije in hkrati stavbne dediščine;
* in je povsem skladna z razpisano temo, ki slavi jubilejno obletnico sv. Martina in pomembne detajle cerkvene arhitekture v občini Šmartno pri Litiji.

Ker je bil razpisan cilj natečaja tudi kasnejša uporaba fotografij za promocijske namene občine, se je komisija odločila, da gre v vseh treh izbranih primerih tudi za izvirne posnetke, ki bodo uporabni ne le kot promocija lepot Občine Šmartno pri Litiji, temveč tudi kot arhivski posnetki stavbne dediščine in s tem pomembni spomini in topografska dokumentacija bodočim generacijam.

Vsem nagrajencem v imenu komisije iskreno čestitam!